Vendsyssel dominerede det meste af første halvleg mod Skive IK, men måtte se sig slået 1-3.

Søndag døde den gode stime for Vendsyssel FF, der måtte se sig slået af Skive IK 1-3. De hvide fra Vendsyssel sad ellers på spillet i første halvleg og kom også frem til flere chancer, der skabte problemer for hjemmeholdet. Men effektiviteten manglede, og til sidst i halvlegen lykkedes det så Skive at score til 1-0. I anden halvleg overlod Vendsyssel-drengene desværre meget af spillet til sin vært, som ikke var sen til at udnytte dén invitation. På bare fem minutter bragte Skive IK sig forand med både 2-0 og 3-0, så gæsterne var massivt bagud efter mindre end en times spil. Først i 85. minut kom Thomas Dalgaard så tæt på mål, at han kunne sende bolden i nettet og reducere til 3-1, men det var kun pynt på slutresultatet. Nederlaget til trods forbliver Vendsyssel FF på førstepladsen i 1. division.